Pagal minėtąją direktyvą renkami duomenys yra pagrindinis informacijos, susijusios su valdžios sektoriaus sąlyginiais įsipareigojimais valstybėse narėse, šaltinis. Be to, ribotos ir (arba) konfidencialios informacijos apie tam tikrų rūšių sąlyginius įsipareigojimus teikiama ir kituose Eurostato duomenų rinkiniuose (t. y. papildomoje finansų krizei skirtoje lentelėje ir su PDP susijusiame klausimyne). Šioje ataskaitoje taip pat bus pristatyta iš šių šaltinių gaunamos informacijos aprėptis.

Duomenys suskirstomi į finansinėje veikloje dalyvaujančių vienetų įsipareigojimus ir kitoje veikloje dalyvaujančių vienetų, įskaitant nuostolingai veikiančius ne finansų vienetus, įsipareigojimus. Be to, iš duomenų taip pat galima nustatyti kontroliuojantįjį valdžios sektoriaus subsektorių.

Šiame skirsnyje pristatomos sutartos sąlyginių įsipareigojimų duomenų skelbimo sąvokos ir jų apibrėžtys, o tai, kaip valstybės narės jas taiko Eurostatui teikiamuose duomenyse, aprašyta 3 skirsnyje. Pažymėtina, kad toliau nurodyti rodikliai yra nevienodi ir gali turėti skirtingą poveikį viešiesiems finansams. Be to, kai kuriais atvejais tą pačią fiskalinę riziką gali nurodyti du ar daugiau rodiklių. Pavyzdžiui, kai vyriausybė garantuoja valdžios sektoriaus kontroliuojamo subjekto, kuris klasifikuojamas kaip nepriklausantis valdžios sektoriui, įsipareigojimo įvykdymą, informacija apie galimą riziką įtraukiama ir į pateikiamus garantijų duomenis, ir į valdžios sektoriaus kontroliuojamų subjektų, kurie klasifikuojami kaip nepriklausantys valdžios sektoriui, įsipareigojimų duomenis. Todėl, jeigu bendra viešiesiems finansams kylanti rizika būtų vertinama susumuojant rodiklius, tikėtina, kad galimas poveikis būtų pervertintas.

Pirmą kartą duomenys perduoti 2014 m. gruodžio mėn. ir nuo tada duomenys reguliariai renkami kasmet. Eurostatas sistemingai stebėjo, kaip valstybės narės laikosi darbo grupės gairių, atkreipė dėmesį į tobulintinas sritis ir paragino valstybes nares gerinti duomenų kokybę. Tolesnėse dalyse, atsižvelgiant į 2017 m. duomenų rinkimo rezultatus, supažindinama su padėtimi, susijusia su duomenų išsamumu ir aprėptimi.

Visos valstybės narės Priedą dėl sąlyginių įsipareigojimų ir galimų prievolių Eurostatui pateikė maždaug iki jo pateikimo termino – 2017 m. gruodžio mėn. pabaigos. 2018 m. sausio 29 d. Eurostatas savo duomenų bazėje paskelbė duomenis milijonais nacionalinės valiutos vienetų ir procentine BVP dalimi, taip pat susijusius metaduomenis ir su konkrečiomis šalimis susijusias išnašas . Taip pat buvo paskelbtas susijęs pranešimas spaudai . Pagrindiniai rezultatai pristatomi šios ataskaitos 1 priede.

3.1.Duomenų išsamumas ir aprėptis

Visos valstybės narės pateikė užpildytą Priedą dėl sąlyginių įsipareigojimų ir galimų prievolių ir atsakymus į Valdžios sektoriaus kontroliuojamų subjektų, kurie klasifikuojami kaip nepriklausantys valdžios sektoriui, klausimyną. Duomenų išsamumas skiriasi atsižvelgiant į rodiklį ir valstybes nares.

3.1.1.Vyriausybės garantijos

Visos valstybės narės pateikė privalomus visų 2013–2016 m. valdžios sektoriaus vyriausybės garantijų duomenis. Daugumos valstybių narių pateikti duomenys laikomi pakankamai išsamiais ir pakankamos aprėpties. Trys valstybės narės – Graikija, Prancūzija ir Italija – turėtų pateikti dar nepateiktus vietos valdžios subsektoriaus duomenis ir užtikrinti, kad jie būtų išsamesni.

Čekijos duomenys apie įmones, įtrauktas į valdžios sektorių, nėra visiškai išsamūs, tačiau apima visus svarbius subjektus. Vengrijos pateikti centrinės biudžetinės bei vietos valdžios ir didelių perklasifikuotų valstybės valdomų bendrovių duomenys yra išsamūs, tačiau nerenkami duomenys apie suteiktas garantijas iš neseniai perklasifikuotų teisės aktais nustatytų garantijų fondų ir perklasifikuotų mažųjų valstybės arba vietos valdžios valdomų viešųjų bendrovių bei ne pelno institucijų, taip pat neplanuojama rinkti administracinių ar statistinių duomenų iš perklasifikuotų mažų vienetų. Suomijos pateikti vietos valdžios sektoriaus duomenys nėra visiškai konsoliduoti.

Kai kurios valstybės narės (Danija, Kroatija ir Lenkija) nėra pateikusios duomenų apie vietos valdžios sektoriaus standartines garantijas, tačiau, atsižvelgiant į bendrą garantijų lygį, sumų poveikis neturėtų būti labai didelis.

3.1.2.Nebalansinės VPSP

Visos valstybės narės pateikė privalomus 2013–2016 m. laikotarpio duomenis apie nebalansines VPSP. Daugumos valstybių narių pateikti duomenys laikomi pakankamai išsamiais ir pakankamos aprėpties. Slovėnija ir Jungtinė Karalystė turėtų pateikti dar nepateiktus vietos valdžios sektoriaus duomenis, tačiau manoma, kad nenurodytos sumos neturėtų būti didelės. Suomijos pateikti vietos valdžios sektoriaus duomenys taip pat gali būti nepakankamos aprėpties.

3.1.3.Neveiksnios paskolos

Dar reikia gerokai padidinti duomenų apie neveiksnias paskolas išsamumą ir aprėptį. Nurodyto 2013–2016 m. laikotarpio duomenis pateikė 24 valstybės narės. Keturios valstybės narės – Belgija, Prancūzija, Kroatija ir Kipras – vis dar neteikia informacijos apie neveiksnias valdžios sektoriaus paskolas.

Be to, Italijos, Portugalijos ir Suomijos pateikti duomenys yra nepakankamos aprėpties. Graikijos pateikti duomenys neapima socialinės apsaugos sektoriaus, o Ispanijos ir Jungtinės Karalystės atveju nepakankamos aprėpties yra vietos valdžios sektoriaus duomenys, tačiau manoma, kad nenurodytos sumos neturėtų būti didelės.

3.1.4.Valdžios sektoriaus kontroliuojamų subjektų, kurie klasifikuojami kaip nepriklausantys valdžios sektoriui, įsipareigojimai

Visos valstybės narės atsakė į Eurostato parengtą valdžios sektoriaus kontroliuojamų subjektų klausimyną, kuriuo remiantis apskaičiuojamos valdžios sektoriaus kontroliuojamų subjektų, kurie klasifikuojami kaip nepriklausantys valdžios sektoriui, įsipareigojimų duomenų eilutės. Daugumos valstybių narių duomenys yra susiję su 2016 m., išskyrus Čekiją, Prancūziją, Vokietiją, Austriją ir iš dalies – Italiją ir Maltą, kurių duomenys yra susiję su 2015 m. Dauguma valstybių narių pateikė išsamius duomenis, apimančius visus kontroliuojančius valdžios sektoriaus subsektorius, tačiau kai kuriais atvejais dar yra ką tobulinti.

Prancūzijos ir Airijos pateikti vietos valdžios sektoriaus duomenys yra nevisiškai išsamios aprėpties. Graikijos ir Belgijos atveju yra mažų valdžios sektoriaus kontroliuojamų vienetų, kurie neįtraukti į pateiktus duomenis, tačiau manoma, kad nenurodytos sumos neturėtų būti didelės. Į Lenkijos duomenis neįtraukti vienetai, kuriuose dirba mažiau nei 10 asmenų.

3.2.Duomenų palyginamumas

Sąlyginių valdžios sektoriaus įsipareigojimų duomenys yra susiję su konkrečiomis šalimis ir glaudžiai susiję su valstybės narės ekonomikos, finansų ir teisine sistema. Renkant šiuos duomenis padaryta didelė pažanga duomenų aprėpties ir išsamumo srityje. Vis dėlto, kaip aprašyta pirmiau ir išsamiau nurodyta kartu su valstybių narių duomenimis paskelbtose išnašose, kai kurių valstybių narių pateiktų duomenų aprėptis dar nėra visiškai išsami.

Apskritai vyriausybės garantijų, neveiksnių paskolų ir nebalansinių VPSP palyginamumas gana geras, o viešųjų bendrovių įsipareigojimų – ribotas.

Šio rodiklio atveju, analizuojant visų valstybių narių duomenis, be problemų, susijusių su duomenų aprėptimi, reikėtų atsižvelgti ir į kitus aspektus. Pirma, viešųjų bendrovių įsipareigojimų duomenys yra nekonsoliduoti, taigi iš dalies šie vienetai galėjo turėti įsipareigojimų tos pačios įmonių grupės subjektams, o iš pateiktų duomenų šių sumų neįmanoma nustatyti. Antra, surinkti duomenys yra susiję tik su įsipareigojimais, neužskaitytais atsižvelgiant į turtą. Šis aspektas labai svarbus finansų įstaigų atveju, nes jų turto ir skolinių įsipareigojimų sumos paprastai yra didelės. Be to, kai kurios valstybės narės turi daugiau valdžios sektoriaus kontroliuojamų ir finansinių paslaugų teikimo veikloje dalyvaujančių subjektų nei kitos, todėl jos nurodo didesnius įsipareigojimus nei tos, kuriose tokių subjektų nėra visai arba yra labai mažai. Be to, kai kurių valstybių narių atveju didelė įsipareigojimų, apie kuriuos pranešė finansų įstaigos, dalis yra susijusi su namų ūkių arba kitų privačiojo ar viešojo sektoriaus subjektų valstybiniuose bankuose laikomais indėliais.